Vísindamenn frá Jarðvísindastofnun Háskóla Íslands hafa undanfarna daga verið á Öskju svæðinu til að mæla landris og átta sig betur á stöðunni. Jarðeðlisfræðingur sem leiðir rannsóknina segir mikilvægt að mæla svæðið betur til að átta sig á magni hugsanlegs kvikuinnstreymis í eldstöðina.
Ekkert lát er á landrisi við eldstöðina Öskju. Nýjustu GPS mælingar frá svæðinu sýna að land hefur risið um nærri tíu sentímetra frá því í byrjun ágúst. Til þess að fá nákvæmari mælingar er nú hópur á vegum Jarðvísindastofnunar Íslands að mæla á svæðinu. Það er Freysteinn Sigmundsson jarðeðlisfræðingur sem leiðir rannsóknina.
Við erum að gera nákvæmnismælingar á jarðskorpuhreyfingum, bæta við þær upplýsingar sem við höfum. Og þetta er mikilvægt til að greina betur atburðarásina, hvað er að gerast þarna neðanjarðar og sérstaklega að reyna að skilja stærð og lögun á þessu hugsanlega kvikuinnskoti eða kvikuinnstreymi inn í rætur eldstöðvarinnar.
-Er þetta stór hópur sem er þarna á ykkar vegum?
Þau eru tvö farin til að gera svokallaðar gps landmælingar. Við förum í næstu viku í fleiri og þá á að gera meira. Það hafa verið gerðar ýmsar tegundir af landmælingum þarna, hæðarmælingar sem við ætlum að endurtaka. Svo eru fleiri mælingar, þyngdarmælingar til að greina hversu mikið þyngdarsviðið hefur breyst og það á að gera það í samstarfi við erlenda vísindamenn í næstu viku.